Un german în vârstă de 56 de ani care a încercat să-şi însceneze moartea într-un accident de barcă aranjat pe Marea Baltică a fost condamnat miercuri la peste 3 ani de închisoare pentru că a încercat să înşele companiile de asigurări, transmite miercuri agenția DPA, citată de Agerpres.
Soţia sa a fost condamnată de asemenea la doi ani de probațiune pentru rolul ei în înşelătorie. Cuplul ar fi înscenat moartea bărbatului într-un accident de barcă în Golful Kiel în octombrie 2019, pentru a colecta aproximativ 4 milioane de euro de pe asigurările de viaţă şi de accident ale acestuia.
După ce au înscenat moartea bărbatului, cuplul a rămas ascuns timp de mai multe luni, mai întâi la Hamburg şi apoi în oraşul german Schwarmstedt din centrul țării.
Poliţia l-a găsit pe bărbat în timpul unei razii efectuate în mai 2020, descoperindu-l după ce o sclipire a verighetei acestuia în lumina lanternelor i-a dat de gol locul unde se ascundea, în spatele unor cutii.
Cuplul a fost condamnat după un proces în februarie 2021, dar instanţa de apel a hotărât că este nevoie de iniţierea unor noi proceduri după ce celor doi le-au fost aduse şi alte acuzaţii de tentativă de fraudă asupra mai multor companii din domeniul asigurărilor.
Companiile de asigurări au refuzat să plătească polițele pe numele bărbatului
Judecătorul Curţii regionale din Kiel, din nordul Germaniei, Johann Kümmel, a precizat miercuri că o serie de scrisori au demonstrat că cei doi intenţionau să "obţină cât mai rapid banii de la cât mai multe companii de asigurări cu putinţă".
La trei zile după presupusul accident, soţia bărbatului a raportat dispariţia acestuia, dar poliţia a devenit bănuitoare. Un expert care a analizat starea bărcii a ajuns la concluzia că scufundarea acesteia a fost provocată intenţionat.
Companiile de asigurări refuză, de asemenea, să plătească poliţe după ce decesul este anunţat dintr-o singură sursă, insistând să primească un certificat de deces sau o confirmare a decesului din partea unei instanţe locale, un proces care durează cel puţin 6 luni.
Bărbatul avea 13 asigurări de viaţă şi de accident care nu au fost plătite.